《张家湾舟中》
明代·岳正

被罪承恩岭外游，思乡何处仲宣楼。风霜万里蛮荒夜，烟雨三江泽国秋。

不信功名成梦觉，早闻富贵等云浮。令人却羡桐江叟，长拥羊裘把钓钩。

作者简介：（1418—1472）顺天府漷县人，字季方，号蒙泉。工书画，尤擅画葡萄。正统十三年进士。授编修，天顺初改修撰，以原官入内阁，预机务。在阁二十八日，忤石亨、曹吉祥，被构陷，谪钦州同知，旋系狱，戍肃州。宪宗初复修撰，出为兴化知府，旋辞归。谥文肃。有《深衣注疏》、《类博杂言》、《类博稿》。